钦定古今图书集成/明伦汇编/官常典/第614卷 > 辛绍先
## 钦定古今图书集成/明伦汇编/官常典/第614卷 > 辛绍先

按《魏书》本传，“绍先，陇西狄道人。五世祖怡，晋幽州刺
史。父渊，私署凉王李暠骁骑将军，暠子歆亦厚遇之。
歆与沮渠蒙逊战于蓼泉，军败失马。渊以所乘马授
歆，而身死于难，以义烈见称西土。世祖之平凉州，绍
先内徙，家于晋阳。明敏有识量，与广平游明根、范阳
卢度世、同郡李承等甚相友善，有至性。丁父忧三年”，
口不甘味，头不栉沐，发遂落尽，故常著垂裙皂帽。自
中书博士转神部令。皇兴中，薛安都以彭城归国，时
朝廷欲绥安初附，以绍先为下邳太守，加宁朔将军。
为政不苟激察，举其大纲而已，惟教民治产御贼之
备。及刘彧将陈显达、萧道成、萧顺之来寇，道成谓顺
之曰：“辛绍先未易侵也，宜共慎之。”于是不历郡境，遂
径屯吕梁。太和十三年卒。赠冠军将军、并州刺史、晋
阳公，谥曰惠。